সাবেক আইনমন্ত্রী মীর্জা গোলাম হাফিজের নামে প্রতিষ্ঠিত মীর্জা হাফিজ ডিগ্রি কলেজের অধ্যক্ষ পরিচয়ে তিনি লোপাট  করেছেন মোটা অংকের টাকা। ভয়ঙ্কর এ প্রতারক রাসেল চৌধুরী বার বার নাম পাল্টিয়ে ৮-১০টি ব্যাংক একাউন্ট খুলেছেন। এসব একাউন্টের চেক ব্যবহার করে শতাধিক ব্যক্তির সঙ্গে প্রতারণা করেছেন। তার দেয়া বহু চেক ডিজঅনার হয়েছে।  এসব ঘটনায় দেশের বিভিন্ন স্থানে ফৌজদারি ও দেওয়ানী মামলা হয়েছে। সেসব মামলায় তার ২১ বছরের কারাদণ্ড হয়েছে। কয়েদি হিসেবে সাজা ভোগ করেছেন প্রায় ৮ মাস। পরে হাইকোর্ট থেকে আপিল জামিন নিয়ে আবার স্ব্বমূর্তি ধারণ করেছেন। ইদানীং রাসেল চৌধুরী নামে পরিচয় দিলেও তার প্রকৃত নাম মো. হারুন-উর রশীদ। দিনাজপুর জেলার  চিরিরবন্দর থানার গড়গড়া গ্রামের জয়নাল আবেদীনের পুত্র এ রাসেল চৌধুরী ওরফে নজরুল ইসলাম নজু ওরফে অধ্যক্ষ হারুন-উর রশীদ একাধিক বিয়ে করেছেন। তার অতীত সম্পর্কে খোঁজখবর নিয়ে জানা যায়, ছোটবেলা থেকেই তিনি মিথ্যাচারী। প্রাথমিক ও মাধ্যমিক বিদ্যালয়ে ছাত্র থাকাকালে সে বই, খাতা, কলম, জুতা, স্যান্ডেল, কাপড়-চোপড় চুরি করার অভ্যাস ছিল। এ নিয়ে গ্রামে অনেক সালিশ দরবার হয়। ফলে পিতা জয়নাল আবেদীন তাকে ত্যাজ্য ঘোষণা করেন। এরপর রাসেল চৌধুরী বিশিষ্ট ব্যাংকার (চাচা) মো. আবদুল লতিফের বাড়িতে আশ্রয় নেন। এ বাড়িতে তাকে কাজের লোক হিসেবে  ব্যবহার করা হতো। চাচার বাড়িতেও নানা অঘটন ঘটালে তাকে তাড়িয়ে দেয়া হয়। পরে তিনি ঢাকায় চলে আসেন। শুরু হয় তার অপরাধ জীবন। তবে তিনি একেক স্থানে একেক নামে পরিচয় দেন। এ পর্যন্ত তার ৩টি নামের দালিলিক প্রমাণ পাওয়া গেছে। সেগুলো হলো- অধ্যক্ষ হারুন-উর রশীদ, নজরুল ইসলাম ওরফে (নজু) ও রাসেল চৌধুরী (রসু)। এসব নামে ব্যাংক একাউন্ট ও পাসপোর্ট রয়েছে।  রাসেল চৌধুরী প্রতিষ্ঠানিক শিক্ষা সনদ না থাকলেও তিনি নিজেকে ইংরেজিতে এমএ বলে দাবি করেন। কথা বলতে গিয়ে সব সময় ভুল ইংরেজি বলেন। তিনি ঢাকায় এসে টিসি গ্রুপ অব ইন্ডাস্ট্রিজের ভিজিটিং  কার্ড ছাপিয়ে ওই কার্ড বিতরণ করে বিভিন্ন জনকে চাকরি ও পার্টনারশিপ দেয়ার নামে প্রতারণা শুরু করেন। অভিজাত ও বাণিজ্যিক এলাকায় অফিস ভাড়া নিয়ে পত্রিকায় নিয়োগ বিজ্ঞপ্তি ছাপিয়ে প্রতারণা করতে গিয়ে একাধিক বার জনতার হাতে গণধোলাই খান। টিসি গ্রুপ অব ইন্ডাস্ট্রিজের একটি ভিজিটিং কার্ডে দেখা যায় অস্তিত্বহীন এ ভুয়া প্রতিষ্ঠানের তিনি ব্যবস্থাপনা পরিচালক। তিনি যে সব কোম্পানির পরিচয় দেন তা হলো পল্লী হিমাগার লি., টিসি স্পেশালাইজড কোল্ড স্টোরস, টিসি কিংস্টরে এয়ার লাইন্স লি. ও টিসি সিরামিক ইন্ডাস্ট্রিজ লিমিডেট। বাস্তবে এ গ্রুপ  অব কোম্পানির কোন অস্তিত্ব না থাকলেও প্রতারক রাসেল চৌধুরী এসব অস্তিত্বহীন প্রতিষ্ঠান অসংখ্য লোককে চাকরিতে ও পার্টনারশিপ দেয়ার নামে কয়েক কোটি টাকা হাতিয়ে নেন। এ ছাড়া তিনি জাল দলিলপত্র তৈরি করে ব্যাংক থেকে লোন নেয়ার চেষ্টা করেও ধরা পড়েন।